作者：姚勉
词牌/韵律：沁园春

paragraphs: 湖海元龙，逸气飘然，可百尺楼。
爱文光万丈，星辰绚彩，爽襟一掬，风露澄秋。
衔字冰清，班心玉立，海内而今第一流。
繙书子，紫薇花浸月，夜揽词头。
著身已是瀛洲。
问更有长生别药不。
是生来已带，神仙道骨，毫端自有，富贵封侯。
拜赐黄封，承恩青琐，见说香名又覆瓯。
从今去，了福公事业，从赤松游。